Document ID: 31987R3859

31987R3859
L 363/28
JURNALUL OFÍCIAL AL UNIUNII EUROPENE
REGULAMENTUL (CEE) NR. 3859/87 AL COMISIEI
din 22 decembrie 1987
de modificare a Regulamentului (CEE) nr. 2723/87 privind modalitățile speciale de aplicare a regimului restituirilor la export pentru cerealele exportate sub formă de paste alimentare incluse la poziția 19.03 din Tariful Vamal Comun
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Regulamentul (CEE) nr. 2658/87 al Consiliului din 23 iulie 1987 privind Nomenclatura tarifară și statistică și Tariful Vamal Comun (1), în special articolul 15 alineatul (1) paragraful al doilea,
având în vedere Regulamentul (CEE) nr. 2727/75 al Consiliului din 29 octombrie 1975 privind organizarea comună a piețelor din sectorul cerealelor (2), modificat ultima dată de Regulamentul (CEE) nr. 3808/87 (3), în special articolul 16 alineatul (6) și articolul 24,
având în vedere Regulamentul (CEE) nr. 2746/75 al Consiliului din 29 octombrie 1975 de stabilire a normelor generale privind acordarea restituirilor la export și de definire a criteriilor de calcul al valorii respectivelor restituiri în sectorul cerealelor (4), în special articolul 8 alineatul (2) paragraful al doilea și alineatul (3),
întrucât Regulamentul (CEE) nr. 2730/79 Comisiei (5), modificat ultima dată de Regulamentul (CEE) nr. 1180/87 (6), stabilește modalitățile comune de aplicare a regimului restituirilor la export pentru produsele agricole;
întrucât Regulamentul (CEE) nr. 2723/87 al Comisiei (7) stabilește modalitățile speciale de aplicare a regimului restituirilor la export pentru cerealele exportate sub formă de paste alimentare incluse la poziția 19.03 din Tariful Vamal Comun;
întrucât Regulamentul (CEE) nr. 2658/87 a instituit, începând cu 1 ianuarie 1988, o nouă „nomenclatură combinată” care respectă atât cerințele din Tariful Vamal Comun, cât și statisticile de comerț exterior ale Comunității și care înlocuiește nomenclatura stabilită în Convenția din 15 decembrie 1950; întrucât, în consecință, trebuie indicate numerele tarifare aplicabile conform termenilor din nomenclatura combinată;
întrucât măsurile prevăzute în prezentul regulament sunt conforme cu avizul Comitetului de gestionare pentru cereale,
ADOPTĂ PREZENTUL REGULAMENT:
Articolul 1
(1)
Titlul Regulamentului (CEE) nr. 2723/87 se înlocuiește cu următorul text:
„Regulamentul (CEE) nr. 2723/87 al Comisiei din 10 septembrie 1987 privind modalitățile speciale de aplicare a regimului restituirilor la export pentru cerealele exportate sub formă de paste alimentare incluse la subpozițiile 1902 11 00 și 1902 19 din nomenclatura combinată”.
(2)
Articolul 1 din Regulamentul (CEE) nr. 2723/87 se înlocuiește cu următorul text:
„Articolul 1
(1) În cazul exportului de mărfuri incluse la subpozițiile 1902 11 00 și 1902 19 din nomenclatura combinată către o altă destinație decât Statele Unite ale Americii, restituirea specială stabilită pentru exportul de cereale sub formă de bunuri incluse la subpozițiile 1902 11 00 și 1902 19 din nomenclatura combinată către Statele Unite ale Americii nu este luată în considerare:
-
pentru stabilirea nivelului celui mai scăzut al restituirii în sensul articolului 21 din Regulamentul (CEE) nr. 2730/79;
-
pentru aplicarea articolului 4 alineatul (7) și a articolului 5 alineatul (3) din Regulamentul (CEE) nr. 565/80.
(2) Atunci când anumite produse din sectorul cerealelor care se găsesc în una dintre situațiile menționate la articolul 9 alineatul (2) din tratat sunt utilizate pentru fabricarea bunurilor incluse la subpozițiile 1902 11 00 și 1902 19 din nomenclatura combinată, unde sunt de asemenea incluse anumite cantități de cereale supuse traficului activ de perfecționare, la exportul acestor bunuri către Statele Unite ale Americii nu se beneficiază de restituirea la export pentru produsele în cauză”.
(3)
Articolul 2 alineatul (1) din Regulamentul (CEE) nr. 2723/87 se înlocuiește cu următorul text:
„(1) Pentru exportul către Statele Unite ale Americii de bunuri incluse la subpozițiile 1902 11 00 și 1902 19 din nomenclatura combinată, autoritățile competente ale statelor membre în care are loc acceptul vamal al declarației de export eliberează, la cererea celor interesați, un «Certificat de export pasta în SUA cu restituire», denumit în continuare «certificat P2».”
Articolul 2
Prezentul regulament intră în vigoare la 1 ianuarie 1988.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 22 decembrie 1987.

Labels: 3
17
18